પરંતુ એ હકીકત સ્પષ્ટ થતી નથી કે જામ રાવળે મૂળ નાગના બંદરના સ્થળે નવું નગર વસાવ્યું કે તેનાથી થોડે દૂર વસાવ્યું. બહુજન માન્ય મત એવો છે કે, જ્યાં નાગના બંદર નદી સમુદ્રના સંગમ સ્થળ પર હતું તેનાથી એકાદ-બે ગાઉ અંદરના ભાગે નદીના પાણી ફરી ન વળે, તેવા ઉચાણવાળા સ્થળે જામ રાવળે પ્રથમ દરબારગઢ બાંધીને નવું નગર વસાવ્યું છે. જ્યારે રા.રા. ભગવાનલાલ સંપતલાલ જેવા ઈતિહાસ લેખક નાગણીના સ્થળે જ નવાનગર વસાવ્યાનું જણાવે છે. જો કે જુના ગામએ નવાનગર વચ્ચે ઝાઝુ અંતર નહીં હોય. વહોરાના હજીરાથી નાગેશ્વર અને જુના નાગના ગામ સુધીસના વિસ્તારમાં ક્યાંક આ નાગનેસ બંદર હોવું જોઈએ. જો કે, આ સાધન સંશોધનનો વિષય છે, અને નાગેશ્વર આસપાસના ખોદકામથી જામનગરની સ્થાપના પહેલાંના સમય પર વધુ પ્રકાશ પાડી શકે તેવા આધારો પ્રાપ્ત થવાની સંભાવના ઓછી નથી.